Die Jaar van Weier | SARIE
Die Jaar van Weier	deur Nataniël
My gedagtes draai na die suksesvolle mense wat ek ken. Dié wat sportmotors het, ontwerpersklere dra, voltyds werk, maar ook hardop lag, gereeld korrespondeer, verjaarsdae hou en rustige kinders grootmaak. Buiten hul kwalifikasies, hul finansiële toorkrag, hul sterk familiebande, hul stewige geloofsoortuigings en hul ooglopende talent het hulle die kuns bemeester om nee te sê. Om te weier, want dis goed so, dis hul reg en dis die regte antwoord op 'n sekere vraag.
Mense mag met my verskil, maar ek dink nie dit gaan hier oor opvoeding, skuldgevoel, gemeenskap, godsdiens of plig nie, dis bloot 'n besluit wat jy neem. 'n Oomblik van wysheid, 'n oomblik waarin jy jouself ook raaksien, jou vrese baasraak en die waarheid praat
Ek kyk na die berg op my lessenaar. Natuurlik gaan ek werk vir liefdadigheid, natuurlik gaan ek skole besoek en natuurlik sal ek opdaag waar ek nodig is. Maar ek gaan ook hope geld maak, ek gaan ook na myself kyk en partykeer gaan ek bloot leeglê. Want ek wil. En ek gaan luister na my hart, hierdie hele jaar, Die Jaar van Weier.